   لاهور (ويب ڊيسڪ) اڳوڻي عظيم ڪرڪيٽر جاويد ميانداد فوجي ڪيپ پائڻ جو سبب ٻڌائيندي چيو آهي ته جيڪڏهن مان ڪرڪيٽر نه بڻجي سگهان ها ته فوج ۾ ئي وڃان ها. جاويد ميانداد صدر عارف علوي سان ملاقات ۽ راولپنڊي ٽيسٽ دوران فوجي ڪيپ مٿي تي پاتي هئي، جنهن تي ڪرڪيٽ جي شوقينن جي وڏي انگ ۾ جاويد ميانداد جي پاڪ فوج سان محبت جي ان جذبي جي تعريف ڪئي ۽  ان سان نه رڳو هٿ ملايو پر ساڻس سيليفون به ڪڍرايون هيون. پنهنجي تازي انٽرويو ۾ اڳوڻي ڪپتان جو چوڻ هو ته ڪرڪيٽ کيڏڻ وقت به منهنجو جذبو فوجين وارو هوندو هو. مون ڪرڪيٽ کيڏڻ دوران اهو ڏيکاريو ته ملڪ جي لاءِ ڪيئن وڙهيو ويندو آهي. هن چيو ته مان پاڪ فوج جي مڪمل حمايت ڪريان ٿو ۽ ان کي خراج پيش ڪرڻ جي لاءِ فوجي ڪيپ پائيندو آهيان، راولپنڊي ٽيسٽ ڏسڻ لاءِ خاص مهمان طور گهرائڻ تي پي سي بي چيئرمين احسان ماني جو ٿورائتو آهيان.